NODYN ESBONIADOL
(Nid yw’r nodyn hwn yn rhan o’r Gorchymyn)
Mae’r Gorchymyn hwn, a wnaed gan Weinidogion Cymru, yn dwyn gweddill Deddf Cartrefi Symudol (Cymru) 2013 (“Deddf 2013”) i rym mewn dau gam. Mae’r Gorchymyn hefyd yn gwneud darpariaethau trosiannol ac arbed o dan Ddeddf 2013.
Mae erthygl 2 yn cychwyn darpariaethau penodol yn Neddf 2013 ar 7 Ionawr 2014, at ddibenion gwneud rheoliadau.
Mae erthygl 3(1) yn dwyn gweddill Deddf 2013, h.y. Rhannau 1 i 5 (ac Atodlenni 1 i 3) i rym ar 1 Hydref 2014. Mae erthygl 3(2) yn gwneud darpariaeth drosiannol mewn perthynas ag Atodlen 4 i Ddeddf 2013.
Mae erthygl 4 yn gwneud darpariaethau arbed mewn perthynas â gwerthu cartref symudol neu roi cartref symudol yn anrheg o dan Bennod 2 o Ran 1 o Atodlen 1 i Ddeddf Cartrefi Symudol 1983 sy’n golygu, pan fo meddiannydd cartref symudol, cyn 1 Hydref 2014, wedi cyflwyno cais i berchennog safle am gymeradwyo’r person y mae’r meddiannydd yn bwriadu gwerthu’r cartref symudol iddo, neu roi’r cartref symudol yn anrheg iddo, y caiff y trafodiad fynd rhagddo (os mai hynny yw dymuniad y meddiannydd) o dan y darpariaethau statudol presennol.
Daeth Rhan 6 o Ddeddf 2013 i rym drannoeth y diwrnod y cafodd Deddf 2013 y Cydsyniad Brenhinol.